ബിഷപ് കല്ലറങ്ങാട്ടിന്റെ നിലപാട് കാലഘട്ടത്തിനുള്ള ജാഗ്രതാ നിര്ദേശം വാഴക്കുളം: പാലാ ബിഷപ് മാര് ജോസഫ് കല്ലറങ്ങാട്ടിന്റെ നിലപാട് കാലഘട്ടത്തിനുള്ള ജാഗ്രതാ നിര്ദേശമാണെന്ന് ആനിക്കാട് സെന്റ് സെബാസ്റ്റ്യന്സ് പള്ളിയിലെ കത്തോലിക്ക കോണ്ഗ്രസും ഇതര ഭക്തസംഘടനകളും ചൂണ്ടിക്കാട്ടി. സമൂഹത്തില് നിലനില്ക്കുന്ന തെറ്റുകള് ചൂണ്ടിക്കാണിക്കുന്നതിനെയും കത്തോലിക്ക വിശ്വാസ സമൂഹം ജാഗ്രത പുലര്ത്തേണ്ട ലൗ ജിഹാദ്, നാര്ക്കോട്ടിക് ജിഹാദ് എന്നിവയെ സംബന്ധിച്ച് പ്രബോധിപ്പിക്കുന്നതിനെയും മതസ്പര്ധ വളര്ത്തുന്ന ആഹ്വാനമായി തെറ്റായി ചിത്രീകരിച്ചു നടത്തുന്ന പ്രചാരണത്തെ യോഗം അപലപിച്ചു. ബിഷപ്പിന്റെ പ്രസ്താവന സ്വാഗതാര്ഹമാണെന്നും യോഗം വിലയിരുത്തി. ഭീകര പ്രവര്ത്തനങ്ങളെ തമസ്കരിക്കുന്ന രാഷ്ട്രീയ അധികൃത നിലപാടുകളും ചോദ്യം ചെയ്യപ്പെടേണ്ടതു തന്നെയാണെന്നും സമൂഹനന്മയ്ക്ക് ആവശ്യമായ സത്വര നടപടി ഇക്കാര്യത്തിലുണ്ടാകണമെന്നും യോഗം അഭിപ്രായപ്പെട്ടു. വികാരി ഫാ. ജോര്ജ് വള്ളോംകുന്നേല് യോഗത്തില് അധ്യക്ഷത വഹിച്ചു.